text: স্পিন বিষে নীল পাকিস্তান, সিরিজ বাঁচিয়ে রাখলো ইংল্যান্ড
  ১৯ জুলাই, সোমবার, ২০২১ ১১:১৪ এ.এম
  প্রথম ম্যাচে ২৩৩ রানের লক্ষ্য তাড়া করতে নেমে ২০১ রানেই থেমেছিল ইংল্যান্ড। তাতে লিয়াম লিভিংস্টোনের রেকর্ড সেঞ্চুরি পরও হারতে হয়েছিল স্বাগতিকদের। এবার দ্বিতীয় ম্যাচে আগে ব্যাট করে পাকিস্তানকে ২০১ রানের লক্ষ্য ছুঁড়ে দেয় ইংলিশরা। আগের ম্যাচে পাকিস্তান ২৩২ রান করায় সেই লক্ষ্যও স্বস্তির ছিল না ইংল্যান্ডের জন্য।
  যদিও ইংলিশদের বিপক্ষে কখনও দেড়শ কিংবা এর বেশি রানের লক্ষ্য তাড়া করে পাকিস্তান জিততে না পারায় পরিসংখ্যান ইংল্যান্ডের পক্ষেই কথা বলছিলো। ছোট মাঠ ও ব্যাটিং সহায়ক উইকেটে ম্যাচের ব্যবধানে গড়ে দেন তিন স্পিনার ম্যাট পার্কিনসন, আদিল রশিদ ও মঈন আলি। তিন স্পিনার মিলে ৫ উইকেট নিলে ৪৫ রানের জয় পায় ইংল্যান্ড। তাতে সিরিজ বাঁচিয়ে রাখলো স্বাগতিকরা।
  হেডিংলিতে জয়ের জন্য ২০১ রানের লক্ষ্যে খেলতে শুরুটা অবশ্য ভালোই করেছিল পাকিস্তান। দুই ওপেনার বাবর আজম ও মোহাম্মদ রিজওয়ানের কল্যাণে এদিনও ৫০ রানের উদ্বোধনী জুটি পায় সফরকারীরা। তবে পাওয়ার প্লের শেষ ওভারে বাবর ফিরলে ভাঙে তাঁদের দুজনের এই জুটি।
  তিন চারে ১৬ বলে ২২ রানে করে সাকিব মাহমুদের বলে সাজঘরে ফেরেন পাকিস্তানের এই অধিনায়ক। তিনে নেমে থিতু হতে পারেননি শোয়েব মাকসুদ। সমান একটি ছক্কা ও চারে ১০ বলে ১৫ রান করে সাজঘরে ফেরেন মাকসুদ। এরপর সাজঘরে ফেরেন পাকিস্তানের আশার আলো হয়ে থাকা রিজওয়ানও। এই উইকেটরক্ষক ব্যাটসম্যান এদিন ফিরেছেন ২৯ বলে ৩৭ রান করে।
  এদিন থিতু হতে পারেননি মোহাম্মদ হাফিজ, ফখর জামান ও আজম খানরা। হাফিজ দুই অঙ্কের কোটা ছুঁলেও বাকি দুজনই ফিরেছেন এক অঙ্কের ঘরে। শেষ দিকে ইমাদ ওয়াসিম ১৩ বলে ২০ ও শাদাব খান ২২ বলে অপরাজিত ৩৬ রান করলেও দলকে জেতাতে পারেননি।
  মূলত ইনিংসের মাঝের দিকে ইংল্যান্ডের স্পিনাররা চেপে ধরায় পাকিস্তান থামে ১৫৫ রানে। ইংল্যান্ডের হয়ে তিন স্পিনার মিলে ১১ ওভারে ৮৭ রান দিয়ে নিয়েছেন ৫ উইকেট। যেখানে দুটি করে উইকেট নিয়েছেন মঈন ও রশিদ খান। একটি উইকেট নিয়েছেন পার্কিসন। এ ছাড়া সাকিব নিয়েছেন ৩৩ রানে তিনটি উইকেট।
  এর আগে ব্যাট করতে নেমে ২০০ রানে অল আউট হয় ইংল্যান্ড। যেখানে স্বাগতিকদের হয়ে জস বাটলার ৫৯, লিভিংস্টোন ৩৮ ও মঈন করেছেন ১৬ বলে ঝড়ো ৩৬ রান। পাকিস্তানের হয়ে মোহাম্মদ হাসনাইন তিনটি উইকেট নিয়েছেন। এ ছাড়া দুটি করে উইকেট নিয়েছেন হারিস রউফ ও ইমাদ।